ข่าวสั้น
ลักษิกาทะลุ 8 คนหวดเจแปน
9 ต.ค. 2557

ลักษิกาทะลุ 8 คนหวดเจแปน
ลักษิกา คำขำ นักเทนนิสเดี่ยวมือ 1 ของไทย เอาชนะ เอริ โฮซูมิ (ญี่ปุ่น) 2-6, 6-4, 6-4 ผ่านเข้ารอบก่อนรองชนะเลิศ ศึกเจแปน โอเพ่น เมื่อวันที่ 8 ต.ค. โดยจะพบกับ เมดิสัน คีย์ส มือ 32 ของโลกจากสหรัฐ ขณะที่ สแตน วาวรินกา แชมป์ออสเตรเลียน โอเพ่น จากสวิตเซอร์แลนด์ ยังมีปัญหากับฟอร์มการเล่นช่วงปลายฤดูกาล หลังพ่าย กิลส์ ซิมง (ฝรั่งเศส) 5-7, 7-5, 6-4 ตกรอบสอง เซี่ยงไฮ้ มาสเตอร์ส
ชนานันท์เดี้ยงหนักกว่าที่คิดพักครึ่งปี
ชนานันท์ ป้อมบุปผา กองหน้าทีมชาติไทยชุดเอเชียนเกมส์ 2014 ที่ได้รับบาดเจ็บจากการดีใจฉลองประตูในเกมถล่มอินโดนีเซีย อาการหนักกว่าที่คิด หลังเข้าทำเอ็มอาร์ไอที่โรงพยาบาลกรุงเทพ พบว่าเอ็นไขว้หน้าเข่าขวาขาด ต้องผ่าตัด แต่ตอนนี้ยังมีอาการอักเสบอยู่ คุณหมอเลยให้กลับมาทำกายภาพก่อนจนกว่าจะงอเข่าได้และลดอาการอักเสบลง คาดต้องพักอย่างน้อย 56 เดือน จากเดิมที่ประเมินไว้ 4 เดือน
เช็กเล็งบอกลาเชลซี
ปีเตอร์ เช็ก ผู้รักษาประตูชาวเช็ก วัย 32 ปี เล็งบอกลาเชลซี หากยังเป็นได้แค่ผู้รักษาประตูมือสอง หลังเพิ่งได้ลงเฝ้าเสาแค่ 2 ครั้งในฤดูกาลนี้ โดยเผยว่า การมีศึกยูโร 2016 และทีมชาติรออยู่ ทำให้เขาไม่มีเวลาที่จะนั่งสำรองและไม่ได้เล่น ซึ่งหากสถานการณ์ยังไม่ดีขึ้น เขาคงต้องแก้ปัญหาเอง
แบนฉลามญี่ปุ่นขโมยกล้อง 17 เดือน
สหพันธ์ว่ายน้ำญี่ปุ่น ประกาศลงโทษแบน นาโอยา โทมิตะ แชมป์โลกสระระยะสั้นและแชมป์กบ 200 เมตร เอเชียนเกมส์ จากการแข่งขันจนถึง 1 เม.ย. 2016 หลังก่อเรื่องขโมยกล้องของช่างภาพในกีฬาเอเชียนเกมส์ ครั้งที่ 17 ที่เกาหลีใต้ ทำให้เขาจะหมดสิทธิลงแข่งศึกชิงแชมป์โลกในปีหน้า แต่ยังมีโอกาสได้ลงแข่งคัดโอลิมปิก 2016 ของญี่ปุ่น ซึ่งมีโปรแกรมในวันที่ 16 เม.ย. 2016